om den holdning, der skal indtages på Den Europæiske Unions vegne i Verdensforummet for Harmonisering af Køretøjsforskrifter under De Forenede Nationers Økonomiske Kommission for Europa om forslag til ændring af FN-regulativ nr. 0, 13, 24, 34, 43, 48, 67, 83, 118, 125, 127, 129, 149, 151, 158, 159, 161, 162 og 163, om et forslag til et nyt FN-regulativ om bløde trafikanter foran og ved siden af køretøjet, om et forslag til et nyt FN-regulativ om godkendelse af motorkøretøjer for så vidt angår deres direkte udsyn og om et forslag til ændring af M.R.1

BEGRUNDELSE

1.FORSLAGETS GENSTAND

Dette forslag vedrører en afgørelse om fastlæggelse af den holdning, der skal indtages på Unionens vegne i verdensforummet for harmonisering af køretøjsforskrifter under De Forenede Nationers Økonomiske Kommission for Europa (WP.29) for så vidt angår vedtagelsen af ændringer i eksisterende FN-regulativer og eksisterende globale tekniske FN-forskrifter.

2.BAGGRUND FOR FORSLAGET

2.1.Overenskomsten af 1958 og parallelaftalen

Formålet med overenskomsten under De Forenede Nationers Økonomiske Kommission for Europa ("FN/ECE") om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter ("Overenskomst af 1958 som revideret"), og aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer ("parallelaftalen"), er at udarbejde harmoniserede forskrifter, der skal fjerne de tekniske hindringer for samhandel med motorkøretøjer mellem de kontraherende parter i FN/ECE. De har også til formål at sikre, at motorkøretøjer har et højt sikkerheds- og miljøbeskyttelsesniveau.

Overenskomsten/aftalen trådte i kraft for EU henholdsvis den 24. marts 1998 og den 15. februar 2000. De forvaltes begge af WP.29.

2.2. Verdensforummet for Harmonisering af Køretøjsforskrifter under De Forenede Nationers Økonomiske Kommission for Europa

WP.29 er en enestående ramme for globalt harmoniserede forskrifter for køretøjer. WP.29 er en fast arbejdsgruppe under FN's institutionelle ramme med et særligt mandat og en særlig forretningsorden. Den fungerer som et globalt forum for åbne drøftelser om forskrifter for motorkøretøjer og gennemførelsen af Overenskomsten af 1958 som revideret og parallelaftalen. Ethvert af de Forenede Nationers medlemslande og enhver regional organisation for økonomisk integration, der er oprettet af De Forenede Nationers medlemslande, kan deltage fuldt ud i aktiviteterne i WP.29 og kan blive kontraherende part i aftalerne om køretøjer, der forvaltes af WP.29. EU er part i overenskomsten/aftalen.

Der afholdes møder i FN/ECE WP.29 tre gange om året, i marts, juni og november. I takt med den tekniske udvikling kan WP.29 på hvert møde vedtage:

nye FN-regulativer

nye FN-resolutioner

nye globale tekniske FN-forskrifter

ændringer af FN-regulativer og resolutioner i henhold til Overenskomsten af 1958 som revideret samt

ændringer af globale tekniske FN-forskrifter og resolutioner i henhold til parallelaftalen.

Forud for møderne i WP.29 drøftes disse ændringer på teknisk niveau i specifikke hjælpeorganer under WP.29.

WP.29 kan efterfølgende vedtage forslag:

ved kvalificeret flertal af de tilstedeværende kontraherende parter og afstemning om forslagene i henhold til Overenskomsten af 1958 som revideret eller

ved konsensusafstemning blandt de tilstedeværende kontraherende parter og afstemning om forslagene i henhold til parallelaftalen.